**ΕΝΩΣΗ Λ.Ε.Α.Δ. ΕΛΛΑΔΟΣ ΠΑΤΡΑ: 30-03-2020**

**Φιλοποίμενος 24, Πάτρα**

**Τηλ. – FAX : 2610 220 933**

**e-mail:** **leadpaaig@yahoo.gr**

  **ΠΡΟΣ:**

 **Τα ΛΕΑΔ μέλη της ΕΛΕΑΔΕ**

**ΘΕΜΑ :** «Παροχή οικονομικής ενίσχυσης- βοηθήματος σε συναδέλφους»

Αγαπητοί Συνάδελφοι,

Σχετικά με το θέμα που απασχολεί αρκετά ΛΕΑΔ, μετά την αναγκαστική αναστολή της άσκησης του επαγγέλματός μας και της δυσχερούς οικονομικής κατάστασης στην οποία περιέρχεται μεγάλη ομάδα συναδέλφων, για την παροχή ή μη οικονομικού βοηθήματος, οποιασδήποτε μορφής (τακτικό ή έκτακτο) στους δικηγόρους μέλη τους, ενόψει της πλήρους αποχής από την εργασία μας λόγω της πανδημίας του κορονοϊου, το οποίο δημιουργήθηκε μετά τις παλινδρομήσεις της Κυβέρνησης για την παροχή του έκτακτου βοηθήματος των 800 ευρώ στους δικηγόρους και δεδομένου ότι ο κλάδος μας πιθανολογείται, ότι θα συμπεριληφθεί στους δικαιούχους αυτού μετά την 1η Μαΐου 2020, αν και εφόσον εξακολουθήσει η αναστολή των εργασιών μας μέχρι τότε, το Δ.Σ. της ΕΛΕΑΔΕ, μετά από την ενημέρωση που είχε μέσω ηλεκτρονικής αλληλογραφίας, τηλεφωνικής επικοινωνίας και γόνιμης ανταλλαγής απόψεων, ειδικά με τα Λ.Ε.Α.Δ. που ήδη έχουν λάβει απόφαση να παράσχουν βοηθήματα, αποφάσισε τα ακόλουθα:

Ενόψει των παραπάνω εύλογων και δικαιολογημένων προβληματισμών, το Δ.Σ της ΕΛΕΑΔΕ, μετά από τηλεφωνική επικοινωνία και ανταλλαγή απόψεων, αποφάσισε τα ακόλουθα:

1. Κάθε ΛΕΑΔ, ως αυθυπόστατο διοικητικά και οικονομικά νομικό πρόσωπο, θα πρέπει να αξιολογήσει προσεκτικά την όλη κατάσταση σε σχέση κυρίως με τη βιωσιμότητά του και τη μελλοντική εξυπηρέτηση των κύριων σκοπών του, ανεξάρτητα από τις αποφάσεις της Κυβέρνησης, οι οποίες και μπορεί να τροποποιηθούν εκ νέου μετά την έντονη αντίθεση και παρέμβαση της ΟΛΟΜΕΛΕΙΑΣ των Δικηγορικών Συλλόγων.

2. Κάθε ΛΕΑΔ, πριν αποφασίσει για οποιαδήποτε οικονομική ενίσχυση των μελών του, θα πρέπει να λάβει υπόψη του τα εξής**:**

**i.** Τη γενική οικονομική κατάσταση των αποθεματικών του και την αναλογιστική μελέτη του.

**ii.** Οι σκοποί του ΛΕΑΔ και η δυνατότητα χορήγησης παροχών στα μέλη του ορίζονται στο οικείο καταστατικό του.

**iv.** Η αλληλεγγύη και η αλληλοβοήθεια παρέχεται μόνο σε μέλη που πραγματικά έχουν ανάγκη και όχι αδιακρίτως σε όλα τα μέλη. Στο πνεύμα αυτό, θα πρέπει να αποφασιστεί ποιες πραγματικές ανάγκες των μελών του θα καλύψει η παροχή ενός ποσού π.χ. 300 ευρώ.

**v.** Καθήκον κάθε διοίκησης ΛΕΑΔ είναι η λήψη των αναγκαίων μέτρων, ώστε να διαφυλαχτεί η περιουσία και τα αποθεματικά του σωματείου, για να μπορεί τούτο να εκπληρώσει τις μελλοντικές καταστατικές του υποχρεώσεις για παροχές προς τα μέλη του.

3. Οφείλουμε να αναλογιστούμε ότι η οικονομική συνδρομή προς τα μέλη μας θα πρέπει να είναι ανάλογη προς τις οικονομικές δυνατότητες του σωματείου, τις υποχρεώσεις του κάθε μέλους και να μη συνιστά μια γενική παροχή χωρίς κριτήρια απόδοσής της και κάλυψης πραγματικών κρίσιμων αναγκών των συναδέλφων που θα τη λάβουν. Αυτή είναι η έννοια της αλληλεγγύης και αλληλοβοήθειας, τις οποίες υπηρετεί η ύπαρξη των ταμείων των ΛΕΑΔ.

4. Σε κάθε περίπτωση θα πρέπει να καταστήσουμε γνωστές στα μέλη μας τις παραπάνω επισημάνσεις, έτσι ώστε αυτά να ευαισθητοποιηθούν και να γίνουν συμμέτοχα των αρχών του σωματείου και συνυπεύθυνα για την αναγκαιότητα της βιωσιμότητας και εκπλήρωσης των σκοπών των ΛΕΑΔ στο πνεύμα των αρχών της αλληλεγγύης και αλληλοβοήθειας.

Με συναδελφικούς χαιρετισμούς και ευχές για καλή υγεία και αισιοδοξία!

Για το Δ.Σ. της ΕΛΕΑΔΕ

 **Ο Πρόεδρος Η Γραμματέας**

 **Ι. ΠΑΝΑΓΟΠΟΥΛΟΣ Α. ΑΠΟΣΤΟΛΙΔΟΥ**

**(ΠΡΟΕΔΡΟΣ ΛΕΑΔ ΠΑΤΡΩΝ ΚΑΙ ΑΙΓΙΟΥ) (ΠΡΟΕΔΡΟΣ ΛΕΑΔ ΡΟΔΟΠΗΣ)**